Mangler du tøj Edith? - Ja. Mangler du bukser eller trøjer? - Jeg mangler lidt af hvert. Sådan lød ordvekslingen i dag mellem plejer Anne Højfeldt og den 86-årige beboer Edith Viola Kristensen på Gug Plejehjem. Edith Viola Kristensen var på shopping. På jagt efter tøj og sko hos to butikker, der var kommet forbi i dagens anledning. - De fleste har en mening om, hvad for noget tøj, de bliver puttet i. Det kan man også se, når de kommer ud. De vil selv vælge, hvad for noget tøj, de har, forklarer Anne Højfeldt, der til daglig er ansat som afløser på plejehjemmet. Om man bor på plejehjem og er i slutningen af livets efterår, så er lækkert tøj og gode sko, stadig noget der tæller. Værdighed og udseende hænger sammen for mange nordjyder, og så er alder ingen hindring, lyder det fra Anne Højfeldt. - Selvom man er 70 år eller 90, så har du stadigvæk den samme mening, som du havde, da du var ung, og gik ud, siger hun. Plejehjemsbeboere ved, hvad de vil have En af de butikker, der kom til dagens arrangement på Gug Plejehjem var Jysk Tøjsalg. Firmaet oplever, hver gang de er på et plejehjem, hvordan beboerne er helt med på, hvad vil have, og hvad de ikke vil bruge penge på. - Jeg kan ikke komme med et eller andet bras eller nogle gamle modeller. Det duer ikke. Det skal være forholdsvis nyt, og det skal også se godt ud. Det tror jeg, man går op i, lige meget hvor gammel man bliver, siger Lars Rasmussen fra Jysk Tøjsalg. Også de pårørende er glade for, at Gug Plejehjem tilbyder beboerne at shoppe tøj og sko. - Det betyder noget for ens velvære. Mor er jo meget interesseret i at få noget nyt. Det betyder jo noget for os alle sammen, uanset hvor gamle vi er, smiler Elva Kristensen fra Aalborg, der er datter til Edith Viola Kristensen.

Referat:
Beboere på plejehjem købte tøj og sko i stor stil, da et udkørende tøjsalg kom forbi.